ร้านก๋วยจั๊บน้ำข้นตลาดพลูร้านนี้เปิดมานานมากแล้วคะ เกือบ 40 ปีได้ เป็นร้านริมถนน อยู่ระหว่างซอยวุฒากาศ 32 และ วุฒากาศ 34 ที่จอดรถก็จะมีบ้าง ไม่มีบ้าง ที่นั่งมีทั้งในร้านและนอกร้าน แต่นอกร้านจะแมลงวันเยอะ

ก๋วยจั๊บน้ำข้นที่นี่ เค้าลวกเส้นทีละไม่เยอะ ไม่ค้างนาน เส้นจะได้ไม่เละ แถมเส้นที่นี่ยังไม่ติดกันเป็นก้อนอีกด้วย เครื่องในก็ไม่คาว ทั้งกระเพาะ ปอด ไส้ เลือด ตับสดมากๆ ปกติเวลากินเครื่องในจะมีกลิ่นคาวหน่อยๆ แต่ร้านนี้ไม่มีเลย น้ำซุปก็เข้มข้นสะใจ ราคาน่าคบ ชามละ 40 บาทเท่านั้น ให้เยอะแบบไม่มีกั๊ก พิเศษและเกาเหลา 50 บาท กินทีไรต้องเบิ้ลทุกที

ร้านนี้จะปิดประมาณ 4 โมงกว่า เพราะของหมดเร็ว บางวันบ่าย 3 ก็ปิดแล้ว เพราะเถ้าแก่ทั้งหลายชอบมาซื้อไปเลี้ยงลูกน้อง เคยเจอสั่ง 40 ถุง ป้าเจ้าของร้านแทบจะยกหม้อให้แทน

ใครที่อยากลองกินก๋วยจั๊บน้ำข้นถึงเครื่องต้องมาลองร้านนี้ สามารถนั่งบีทีเอสมาลงที่วุฒากาศได้ แล้วเดินหรือนั่งรถกระป๋องมาได้คะ